CELEX: 32020D1110
Language: sk
Date: 2018-01-23 00:00:00
Title: Rozhodnutie Rady (EÚ) 2020/1110 z 23. januára 2018 o uzavretí Dohody o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej v mene Európskej únie

29.7.2020   
               
               
                  SK
               
               
                  Úradný vestník Európskej únie
               
               
                  L 244/6
               
            
         ROZHODNUTIE RADY (EÚ) 2020/1110
         z 23. januára 2018
         o uzavretí Dohody o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej v mene Európskej únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 6 druhým pododsekom písm. a),
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:
         
                     (1)
                  
                  
                     Komisia dojednala v mene Európskeho spoločenstva a členských štátov Dohodu o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej (ďalej len „dohoda“) v súlade s rozhodnutím Rady, ktorým sa Komisia poveruje začať rokovania.
                  
               
                     (2)
                  
                  
                     Dohoda bola podpísaná 25. a 30. apríla 2007 a predbežne sa vykonáva od 30. marca 2008.
                  
               
                     (3)
                  
                  
                     Dohodu ratifikovali všetky členské štáty. Zámerom je, aby Chorvátsko pristúpilo k dohode v súlade s článkom 6 ods. 2 aktu o pristúpení, ktorý je pripojený k zmluve o pristúpení z 5. decembra 2011.
                  
               
                     (4)
                  
                  
                     Dohoda by sa mala schváliť.
                  
               
                     (5)
                  
                  
                     Pozícia, ktorá sa má v mene Únie zaujať v spoločnom výbore zriadenom podľa článku 18 dohody, pokiaľ ide o veci, ktoré patria do právomoci Únie, by sa mala stanoviť na individuálnom základe v súlade s uplatniteľnými ustanoveniami zmluvy.
                  
               
                     (6)
                  
                  
                     Vzhľadom na to, že Únia a jej členské štáty sú spolu zmluvnou stranou dohody, je úzka spolupráca medzi nimi nevyhnutná. S cieľom zabezpečiť takú úzku spoluprácu a jednotu vonkajšieho zastupovania v spoločnom výbore a bez toho, aby tým boli dotknuté zmluvy, najmä článok 16 ods. 1 Zmluvy o Európskej Únii a článok 218 ods. 9 Zmluvy o Fungovaní Európskej Únie, by sa pred každým zasadnutím spoločného výboru rokujúceho o záležitostiach, ktoré patria do právomoci Únie aj členských štátov, mali koordinovať pozície, ktoré sa majú zaujať v mene Únie a členských štátov v spoločnom výbore.
                  
               
                     (7)
                  
                  
                     Články 3 až 6 rozhodnutia Rady a zástupcov vlád členských štátov Európskej únie, ktorí sa zišli na zasadnutí Rady 2007/339/ES (2) a články 2, 3 a 4 rozhodnutia Rady a zástupcov vlád členských štátov Európskej únie, ktorí sa zišli na zasadnutí Rady 2010/465/EÚ (3), obsahujú ustanovenia o rozhodovaní Radou, pokiaľ ide o rôzne veci stanovené v dohode zmenenej Protokolom, ktorým sa mení Dohoda o leteckej doprave medzi Spojenými štátmi americkými a Európskym spoločenstvom a jeho členskými štátmi, podpísanej 25. a 30. apríla 2007, ako aj o stanovení pozícií, ktoré sa majú zaujať v spoločnom výbore a o povinnosti informovať členské štáty počas predbežného vykonávania dohody. Keďže ustanovenia o rozhodovaní Radou, ktoré sú stanovené v zmluvách a ustanovenia o povinnosti informovať členské štáty nie sú viac potrebné, mali by sa prestať uplatňovať dňom nadobudnutia účinnosti tohto rozhodnutia. Na základe rozsudku Súdneho dvora z 28. apríla 2015 vo veci C-28/12 (4) je vhodné, aby sa aj ustanovenia o stanovení pozícií, ktoré sa majú zaujať v spoločnom výbore, prestali uplatňovať dňom nadobudnutia účinnosti tohto rozhodnutia,
                  
               PRIJALA TOTO ROZHODNUTIE:
         
            Článok 1
            
               1.   Týmto sa v mene Európskej únie schvaľuje Dohoda o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej (ďalej len „dohoda“) (5).
            
            
               2.   Predseda Rady určí osobu alebo osoby splnomocnené uložiť v mene Únie schvaľovaciu listinu podľa článku 26 dohody a urobí toto oznámenie:
               
                  „V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho právnym nástupcom a od tohto dátumu vykonáva všetky práva a preberá všetky záväzky Európskeho spoločenstva. Z tohto dôvodu sa odkazy na ‚Európske spoločenstvo‘ v texte dohody podľa potreby vykladajú ako odkazy na ‚Európsku úniu‘.“
               
            
         
         
            Článok 2
            Články 3 až 6 rozhodnutia 2007/339/ES a články 2, 3 a 4 rozhodnutia 2010/465/EÚ sa prestanú uplatňovať 23. januára 2018.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 23. januára 2018
            
               
                  Za Radu
               
               
                  predseda
               
               R. PORODZANOV
            
         
         
            (1)  Súhlas z 12. decembra 2017 (zatiaľ neuverejnený v úradnom vestníku).
         
            (2)  Rozhodnutie Rady a zástupcov vlád členských štátov Európskej únie, ktorí sa zišli na zasadnutí Rady 2007/339/ES z 25. apríla 2007 o podpise a predbežnom vykonávaní Dohody o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej (Ú. v. EÚ L 134, 25.5.2007, s. 1).
         
            (3)  Rozhodnutie Rady a zástupcov vlád členských štátov Európskej únie, ktorí sa zišli na zasadnutí Rady 2010/465/EÚ z 24. júna 2010 o podpise a predbežnom vykonávaní Protokolu, ktorým sa mení a dopĺňa dohoda o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej (Ú. v. EÚ L 223, 25.8.2010, s. 1).
         
            (4)  Rozsudok Súdneho dvora z 28. apríla 2015, Európska komisia proti rade Európskej únie, Vec C-28/12, ECLI:EU:C:2015:282.
         
            (5)  Dohoda bola uverejnená v Ú. v. EÚ L 134, 25.5.2007, s. 4 spolu s rozhodnutím o podpise. Protokol, ktorým sa mení Dohoda o leteckej doprave medzi Spojenými štátmi americkými a Európskym spoločenstvom a jeho členskými štátmi, podpísaný 25. a 30. apríla 2007, bol uverejnený v Ú. v. EÚ L 223, 25.8.2010, s. 3 spolu s rozhodnutím o podpise.